Té un to conciliador i transmet tranquil·litat, potser perquè és professora, diu, o potser perquè ha respirat aire de muntanya tota la vida. És aranesa occitanista i acaba d’entrar al Parlament de Catalunya, on exerceix ni més ni menys que de presidenta del grup de la CUP. Mireia Boya ja havia col·laborat amb la CUP en la legislatura passada i també havia estat la presidenta de l’ANC a l’Aran. Em parla en aranès, l’occità de l’Aran, sense córrer i amb mirada franca. Ho entenc tot, o quasi tot. Parla de la seva entrada, tan ràpida com inesperada, al parlament, de la feina per a tornar a motivar un grup parlamentari que ha viscut convulsions fortes i més canvis que els prevists, i de la responsabilitat del seu paper, tant per a Catalunya com per a l’Aran. Ho veu clar: ‘La CUP tornarà a enamorar’ i, amb ella a l’hemicicle, hi haurà sempre una ‘mirada occitana al parlament’. El pressupost? ‘No hem pas dit que ens hi oposem. El país no ha de patir, però la CUP no renunciarà al pla de xoc social.’ Podem estar tranquils o ens tornarem a encallar en una negociació eterna i desgastadora? ‘No crec que torni a passar, però anem de dret cap a la independència sense renunciar a res.’\n(Podeu llegir l’entrevista en occità ací)\n—Acabada d’arribar al parlament, com a presidenta del grup de la CUP, després de mesos convulsos en què s’ha evidenciat una discrepància interna important, que fins i tot ha acabat amb dimissions…\n—Hi ha hagut tres mesos i mig de negociacions que han cansat tothom, que han estat durs i intensos. Els diputats que hem arribat nous de la CUP, la primera cosa que hem fet, tot just començar, és una feina de motivació per a tornar a crear un grup que fos compacte, unit, amb debat, amb opinions diverses, però anant tots a l’una. En aquest sentit ara tenim un grup fantàstic. Continuem amb la mateixa dinàmica de funcionament: decidim tots junts i en tot moment estem en contacte amb el secretariat nacional, amb les assemblees locals i territorials i amb grups de treball que en determinats aspectes ens puguin ajudar.\n—Partidària de Mas o de març?\n—Jo era partidària de no arribar a l’últim minut, però penso que calia respectar la decisió de l’assemblea. I, en aquest sentit, l’acord em sembla que no és ni el que volíem nosaltres ni el que volia Junts pel Sí, però és l’acord que tenim, fruit d’unes negociacions de tres mesos, que inclou l’aprovació de la declaració del 9 de novembre i per tant cal dur-lo endavant. Vaig ser a l’assemblea de Sabadell, la famosa assemblea de l’empat, però després vaig fer vacances i no vaig tornar fins el 6 de gener. Vaig viure l’acord des de lluny, amb connexió a internet, cert, però vaig viure l’acord acabada de tornar de vacances, al darrer minut.\n—Hi ha gent que ha dit i escrit que va votar la CUP pensant que votava David Fernàndez i Quim Arrufat i ara s’ha trobat que hi ha una CUP diferent. Què li diríeu?\n—A la CUP hi ha gent fantàstica, molt diferent, i cadascú té un punt especial. Segur que quan la gent ens conegui i comencem a treballar podrà dir ‘mira, aquest ha fet això que està molt bé’ i ‘aquell ha fet allò altre que és una bona cosa’. Jo estic convençuda que tornarem a enamorar tothom. La CUP tornarà a enamorar.\n—Sigui com sigui, la ha CUP quedat tocada…\n—La CUP no ha quedat tan tocada com es pensen alguns. El problema és que la CUP té un sistema de funcionament que no és l’habitual dels altres partits, que decideixen en despatxos amb la intervenció només d’aquells que són més amunt de l’escala jeràrquica. El fet que els mitjans de comunicació hagin tingut accés a aquesta manera de decidir ha fet semblar que hi havia una divisió insalvable, però penso que ara, després de l’acord, tothom s’ha calmat i tenim un full de ruta molt clar que cal acomplir.\n‘Del pressupost, encara no n’hem vist cap xifra’\n—Ara ve el pressupost i hi ha un cert temor de tornar-nos a trobar encallats… Pot tornar a passar igual?\n—És cert que hi haurà qüestions que caldrà tornar a portar a les assemblees territorials i locals, també en una assemblea nacional, però aquesta confrontació d’idees és normal i hi serà sempre, a la CUP.\n—Però l’acord d’estabilitat indica que cal mantenir la governabilitat…\n—Del pressupost, encara no n’hem vist cap xifra. No en sabem res, tret de declaracions que hem vist a la televisió o a la ràdio. I hi ha unes quantes conselleries que encara no han fet el pressupost corresponent. L’única cosa que diem és que han de complir unes condicions, per donar-hi suport. I la principal condició és que han de ser marcadament socials, justament en compliment de l’acord que hem signat on hi havia un pla de xoc social que per a nosaltres és bàsic. No és que ens hi oposem d’entrada, però sí que volem deixar clar que no acceptarem un pressupost que pugui ser massa neoliberal, que segueixi una lògica autonomista, que inclogui retallades i privatitzacions, etc. És a dir, ha de ser un pressupost que no continuï en la línia dels darrers anys. Volem que es compleixi l’acord i que, per tant, l’estabilitat inclogui aquest pla de xoc social. Res més.\n—Dit d’una altra manera: tenint en compte que d’aquí a divuit mesos hi hauria d’haver una independència ‘de facto’, té sentit d’encallar-se ara? Es pot repetir un altre desgast semblant?\n—Puc entendre que hi hagi gent que ho vegi així, però per a nosaltres és molt més complex. Com pots dir a algú que no té casa o que no pot menjar que s’esperi divuit mesos? El pressupost ha de ser expansiu. Això vol dir que els ingressos han de ser expansius i que, tenint això, s’han de destinar a causes socials. És l’única cosa que demanem, sense més. I no crec que tornem a viure un desgast semblant. Podem estar tranquils. El full de ruta del procés constituent funciona a part, amb una comissió específica que continuarà treballant. La qüestió pressupostària és important perquè, efectivament, anem de dret cap a la independència, però no podem empitjorar la situació d’emergència social que vivim. No podem girar-nos-hi l’esquena. I pel que fa al termini dels divuit mesos, l’ha marcat Junts pel Sí amb els seus càlculs d’aplicació del programa. A nosaltres ja ens sembla bé i, si ho podem accelerar, ho accelerarem. Però hi ha un factor que no controlem ni Junts pel Sí ni la CUP, que és què pot arribar a fer l’estat espanyol, el Tribunal Constitucional, etc. En aquest sentit, seran ells que posaran bastons a les rodes.\n—Segons com, l’estat espanyol també ho pot accelerar, no?\n—Certament, molta gent diu que és gràcies a l’actitud de l’estat espanyol, a aquest no continu, que som on som i que anem cap on anem. Si continuen com sembla que continuaran, poden eixamplar l’independentisme, cosa que necessitem. Nosaltres seguirem el camí traçat per anar tan de pressa com sigui possible.\n—Ampliar l’independentisme. Estem en condicions de fer-ho amb tot el que hem viscut recentment?\n—Penso que no és que hi hagi o no hi hagi les condicions per a ampliar la base social i l’independentisme, sinó que és una necessitat. És obligatori. I penso que ja fem el que cap per a aconseguir-ho. L’altre dia, en la creació de la comissió del procés constituent, després del discurs antidemocràtic de la diputada del PP, Joan Coscubiela, en la seva intervenció, li digué: ‘Escolta, no ens compteu més en aquest grup del 52% que tu dius que va votar “no” al plebiscit, perquè ara som aquí en una comissió per parlar del procés constituent.’ Aquest fet és molt important, perquè aquest partit polític que no es va definir sobre el plebiscit diu a la senyora del cantó del ‘no’ que no els compti al mateix sac. A banda, dins el procés constituent, la creació de la constitució ha de ser participativa, s’ha de fer des de tots els pobles i ciutats i l’han de fer també els moviments socials. La gent ha de tornar a sortir al carrer, on pugui opinar i decidir com vol que sigui la nova república. I aquest procés que s’ha de fer i que ha de mobilitzar tanta gent penso que pot atraure persones que potser ara no estan gaire convençudes. Al final, oferim un nou país fet entre tots que serà molt més social i democràtic que no pas el que tenim ara. I per tant molta gent s’hi pot afegir.\n—Com a nova presidenta del grup, i ja ho heu hagut de viure, caldrà aguantar pressions i fins i tot insults. Us hi veieu amb força?\n—Jo tinc moltes ganes i energia i ara que arribarà la primavera, encara més. Sóc una persona molt tranquil·la, a qui costa de posar-se nerviosa i enfadar-se. Em costa estar de mal humor. Estic convençuda que faré una bona feina i en aquests mesos en què seré diputada hi dedicaré totes les energies. Després ja tornaré a les muntanyes, al meu poble, on estava molt tranquil·la.\n‘Dono un vot de confiança a Carles Puigdemont’\n—Heu parlat amb Puigdemont? Què us sembla com a nou president?\n—No ens hem trobat i no tinc el plaer de conèixer-lo. Sí que és cert que ell no ve de la primera línia del govern, sinó que prové del municipalisme. I el municipalisme, per a la CUP, és molt important, és l’essència, perquè la CUP neix dels ajuntaments. Per tant, que el president entengui la importància del municipalisme en el procés constituent de la nova república de Catalunya i l’Aran no és pas una cosa dolenta, ans al contrari. A partir d’aquí cal veure com treballa. Jo li dono un vot de confiança. Ara té l’oportunitat de demostrar com treballa i cap on va, perquè aquest govern acaba de començar.\n—El president de la Generalitat és d’Amer, la presidenta de la CUP de l’Aran… És un símptoma de descentralització?\n—D’entrada, cal restar importància al fet de presidir el grup parlamentari de la CUP. M’ha tocat a mi perquè en la distribució de tasques va anar d’aquesta manera i perquè vam considerar que havia de ser una dona, sobretot després dels atacs i insults que hem hagut de suportar les dones de la CUP durant aquests mesos. A banda, també vam considerar positiu que fos algú del territori per fugir del centralisme de Barcelona, certament. Si això vol dir que podrem aportar una mirada territorial diferent a la manera de fer política del parlament, ja ho veurem. En tot cas, jo hi aportaré la mirada occitana.\n‘Jo portaré al parlament la mirada occitana’\n—Heu parlat de la ‘República de Catalunya i Aran’. Ha de ser aquest el nom de la nova república?\n—Jo penso que sí, que la nova república s’ha de dir ‘República de Catalunya i Aran’. Per una raó molt senzilla. Ara mateix el territori de Catalunya és format per dos trossets de dues nacions que encara no tenen estat. Catalunya és un trosset dels Països Catalans i Aran és un trosset de la nació occitana. Com que Catalunya és formada per trossos de nacions diferents, en el moment de fer el procés constituent i de donar contingut a la nova constitució que voldrem serà el moment de decidir quina relació volem els catalans amb els aranesos i els aranesos amb els catalans. Jo advoco perquè siguin dos pobles germans que puguin compartir una constitució i una nova república. El nom els ha d’incloure tots dos.\n—Com a occitanista que aspira a la sobirania de la nació occitana, la independència de Catalunya és un pas previ i necessari per a arribar-hi?\n—Jo vull la llibertat de tots els pobles. És veritat que vinc del poble occità i per tant defenso la llibertat de la nació occitana. I és veritat també que els occitans no ens trobem al mateix punt que els catalans i que la consciència nacional que té el poble occità és molt menor que la que trobem a Catalunya. La visió a llarg termini, la utopia, seria la llibertat dels occitans i la llibertat de tots els pobles del món.\n—L’Aran està disposat a entendre la independència de Catalunya com un benefici, primer, i per a encapçalar el procés de sobirania de la nació occitana, després?\n—Penso que sí. Els aranesos, si tenen la millor oferta possible de la república catalana, voldran això. No podem repetir la relació que té Catalunya amb Espanya entre l’Aran i Catalunya. En aquest sentit Catalunya ha de ser exemplar i ha de fer la millor oferta possible perquè el poble aranès continuï on és. Un cop decidit això, ja ho veurem. Sí que és veritat que des que sóc al parlament s’han posat en contacte amb mi moltes associacions occitanes del costat francès que veuen en tot plegat un cert ressorgiment de l’occitanisme, o almenys un senyal més públic. Jo si puc aniré a visitar-les totes perquè entenc que és important de donar visibilitat a un sentiment nacional que encara és molt amagat. Molta gent el té, però no ho sap. I cal també que l’Aran pugui entendre tots aquests germans i germanes occitanes que encara no saben ben bé què és la nació occitana. Saben que hi ha alguna cosa, saben que tenen una identitat diferent de la francesa, però no saben exactament quina, perquè a pocs els ho han ensenyat.\n—Com recordava Marçal Girbau en un article a VilaWeb, la llei d’Aran inclou el dret de decidir del poble aranès i no ha estat impugnada, cosa que no ha passat en el cas català. Com s’explica?\n—La veritat és que és difícil d’explicar. En la tramitació de la llei d’Aran totes les forces polítiques de la Vall d’Aran, totes, les més espanyolistes també, reconeixien la importància de la llengua i de la cultura araneses. Això no es discuteix a l’Aran. No hi ha res ni ningú que posi en dubte el dret de ser aranesos. Això ha estat el punt de trobada de totes les forces i és per això que no s’ha impugnat la llei al Tribunal Constitucional. Per tant, tenim una llei que reconeix el dret d’autodeterminació de la Vall d’Aran en un estat que impedeix el dret d’autodeterminació dels altres pobles. És un contrasentit, certament.\n‘Si jo no fos al parlament, qui defensaria el poble aranès i la llengua occitana en la construcció de la nova república?’\n—Com acaba essent presidenta del grup parlamentari de la CUP una aranesa occitanista?\n—Tot ha anat molt de pressa! De fet, ja havia col·laborat amb el grup parlamentari de la CUP en la legislatura passada, justament en la tramitació de la llei d’Aran i en qüestions de territori i de medi. Ja hi havia un contacte. Quan l’estiu passat em van proposar d’anar a la llista de la CUP no és que m’enganyessin, però la previsió era que entrés al parlament un sol diputat per la demarcació de Lleida. I vaig pensar que valia la pena de fer l’esforç d’anar a la llista perquè és important també que a l’Aran hi hagi aquest discurs nacionalista d’esquerres que vol anar cap a la creació d’una república. Em va semblar correcte de fer aquesta feina les dues setmanes de campanya. La sorpresa va ser quan el número 1, Ramon Usai, va deixar l’escó. I la segona sorpresa va ser que amb l’acord en el darrer minut em vaig trobar el diumenge del ple d’investidura que havia de decidir si m’hi incorporava o no. Vaig haver de decidir-ho en poques hores. També amb la consciència de saber que és un moment molt important i que és bo que hi hagi una aranesa que participi en el bastiment de les bases de la nova república. Si no, qui defensaria el poble aranès i la llengua occitana? Almenys així n’hi ha una que va al parlament perquè té l’oportunitat d’anar-hi. En aquest sentit la responsabilitat és gran.\n—Fareu les intervencions en occità al parlament?\n—Sí, parlaré en occità al parlament. Però no sóc pas la primera que ho fa i no vull ser l’última, perquè si sóc l’última voldrà dir que no hi ha més diputats aranesos al parlament o que la llengua ha desaparegut. Ja des dels anys vuitanta hi ha hagut diputades que ho han fet: Pilar Busquet, Paco Boya, Àlex Moga, José Luis Boya… Tots els diputats aranesos que hi ha hagut al parlament han fet servir en un moment o altre la nostra llengua. És una cosa plenament normal i, a més, és llengua oficial a tota Catalunya i tinc el dret d’utilitzar-la.\n—Sou segurament la primera diputada aranesa i occitanista que treballarà a la primera línia en el procés d’independència de Catalunya…\n—Em sento fantàsticament en aquest paper i crec en la llibertat de tots els pobles. Ara per ara, administrativament visc a Catalunya, és la meva comunitat de referència i li reconec tot el treball que ha fet cap als aranesos i cap a l’Aran: recuperació de les institucions, normalització de la llengua, fer oficial la llengua a tot el territori de Catalunya. Hi ha un seguit de coses que si, en comptes de ser aquí, haguéssim estat a l’estat espanyol o a l’estat francès segur que no les tindríem, i la meva llengua s’hauria perdut. Per tant, agraïment per tota la feina que s’ha fet tots aquests anys des de la recuperació de la democràcia al Parlament de Catalunya. Sóc aquí també per això.\nVegeu un extracte de l’entrevista en vídeo:\nReportatges de VilaWeb TV sobre l’Aran, amb declaracions de Boya, aleshores presidenta de l’ANC a l’Aran:


Sortir de nit a Sant Cugat, maig 2018 - Nitbcn.com\nsortir de nit sant cugat »\nSortir de nit a Sant Cugat, maig 2018\nDiv 4 Mai 2018, 20:30 - Teatre Auditori Sant Cugat, Sant Cugat\nDiv 11 Mai 2018, 21:00 - Teatre Auditori Sant Cugat, Sant Cugat\n... servir una nit de conte al Festival Castell de Peralada.\nLes noies de Mossbank Road és una història que ens parla de l'amistat que sorgeix en un espai de llibertat com és un pis d'estudiants. És en aquesta casa, entre els 18 i els 19 anys, que les tres protagonistes faran 'l'estirada' juntes, i tastaran la llibertat de poder descobrir qui són. El que compartiran serà tan pur,\nDiu 13 Mai 2018, 19:00 - Teatre Auditori Sant Cugat, Sant Cugat\nL'Orquestra Simfònica del Gran Teatre del Liceu, de la mà del seu director titular Josep Pons, ens presenta aquestes dues grans obres del repertori orquestral. El Concert per a violí de Sibelius, un dels indispensables del segle XX i l'única obra concertant del seu autor. Destaca per la seva dificultat, que la fa apta només per a virtuosos. Kai Gleusteen deixa la seva cadira habitual de concertino\nDel Divendres 18 Maig al Diumenge 20 Maig 2018:\nRumba! és el nou espectacle de Mayumana, amb música d'Estopa.\nDesprés de l'èxit de la temporada al Teatro Rialto de Madrid, amb més de 100.000 espectadors, Mayumana, un espectacle altament recomanat per a tots els públics, està de gira amb l'espectacle Rumba! amb el qual recorrerà més de 30 ciutats.\nMayumana és el grup de percussió, ritme i dansa més important del món i els seus espectac\nDiu 27 Mai 2018, 19:00 - Teatre Auditori Sant Cugat, Sant Cugat\nPROMOCIÓ ESPECIAL: entrades a 10E (compra mínima 2 entrades) per a les funcions del 16 i 17 de febrer aplicant el codi FRANKENSTEINTR3SC. ENTRADES ESGOTADES\nL'any 1818, Mary Shelley va dotar d'una vida perdurable el seu cèlebre monstre, que amb la seva multiplicitat orgànica acabaria esdevenint un mite fonamental de la nova societat contemporània, abocada a un replantejament profund de les con\nCerques relacionades a Sortir de nit a Sant Cugat, maig 2018:\nsortir de nit sant cugat\nconcerts sant cugat


Ja tenim aquí les Nits d’Estiu. Un any més la programació estiuenca inclourà, entre altres propostes culturals, cinema, monòlegs, sardanes i, sobretot, molta música! Entre les propostes més destacades podem trobar la segona edició del FemFestival, un cicle de concerts protagonitzats per artistes i vocalistes femenines que impulsen les regidories de Feminisme i Cultura, i el del Tast d’Estiu, que torna després de dos anys de parèntesi a causa de la pandèmia i que comptarà amb una dotzena d’establiments que oferiran les seves delicioses propostes gastronòmiques.\nPel que fa al FemFestival, el talent artístic femení i feminista omplirà la plaça d’El Mirador amb actuacions tan destacades com les de la cantant i compositora Sara Roy, la cantautora Paula Peso; la compositora, trompetista i saxofonista Andrea Motis; les castellarenques Mariona Roca i Mireia Sans, i Suu, una de les artistes catalanes més seguides a l’actualitat.\nPer altra banda, durant les nits d’estiu el professor de salsa cubana Vicenç Bellmunt durà a terme classes d’inici de salsa i bachata; el Centre d’Estudis de Castellar – Arxiu d’Història organitza els Vespres amb història i l’Agrupació Sardanista Amics de Castellar (ASAC), les tradicionals sardanes.\nTambé s’han programat cinc sessions de cinema a la fresca; el recital de poesia Rumbesia del negre al blanc, la 3a Caminada Nocturna #Sotalalluna i, Comerç Castellar, la proposta Botigues a la fresca!, amb la qual es donarà el tret de sortida a les rebaixes d’estiu.\nTampoc faltarà l’arribada de la Flama del Canigó, o la festa de Sant Joan, organitzada per l’Associació de Veïns de Can Carner, i Sant Jaume, programada per l’Agrupació de Veïns del Pla al carrer de Sant Jaume. Al mes de juliol tindrem la festa major de Can Font i Ca n’Avellaneda i les nits d’estiu a Sant Feliu, organitzades per Els Més Tranquils de Sant Feliu. Com podeu veure, un munt d’activitats de tota mena en les quals participen moltes de les entitats de la nostra vila. Una mostra més de la nostra vitalitat i capacitat d’emprendre. Us vull agrair la feina de tots i totes les que feu de Castellar un municipi participatiu amb una àmplia oferta cultural i lúdica.


El Consell d’Infants i Adolescents de Castelló d’Empúries presenta les propostes al Ple Municipal | Pla Educatiu d'Entorn\nInicio › Notícies › El Consell d’Infants i Adolescents de Castelló d’Empúries presenta les propostes al Ple Municipal\nAquest matí, els representants del Consell d’Infants i Adolescents de Castelló d’Empúries han presentat les seves propostes al Ple Municipal. Enguany el tema que han treballat és la promoció de la salut. Principalment han treballat tres pilars bàsics: la salut en l’alimentació, la salut en l’activitat física i l’esport i la salut emocional.\nEl Consell és un òrgan de participació, consulta i assessorament de l’Ajuntament. Un dels seus objectius principals és donar a conèixer als adults el punt de vista dels infants no només en temes estrictament infantils sinó en tots els aspectes relacionats amb el poble.\nEl Consell s’articula a través de sessions conduïdes per un equip de professionals durant les hores lectives escolars, 4 sessions d’1 hora, en la que hi participa tot el grup/classe i sessions representatives fora de l’aula, anomenades trobada de representants, formades per 1 o 2 representants de cada grup/classe.\nLes propostes les han exposat els representants del Consell, però han estat proposades i consensuades per tot l’alumnat de 5è i 1r d’ESO dels centres educatius del municipi, a través de les sessions de treball a l’aula.\nEn total han formulat deu propostes, encaminades a treballar i fomentar el coneixement sobre el càncer, la violència, les addicions, la sexualitat, el bullying, el racisme, el col·lectiu LGTBI i els abusos sexuals, a través de tallers, xerrades, cinefòrums, gimcanes, etc. Tot i que se’ls planteja un tema molt obert, els alumnes centren les propostes en allò que per a ells és més important. Les escollides han obtingut més del 75% dels vots per part de tot l’alumnat.\nL’alcalde i els/les regidors/es han felicitat a l’alumnat per la seva participació, i tot seguit les regidores responsables de cada departament de l’Ajuntament implicat en aquests temes, han donat resposta al Consell exposant la viabilitat de les propostes i com es podrien dur a terme. Tot i que hi havia iniciatives molt adreçades als centres educatius, algunes es poden articular des de l’Ajuntament a través d’òrgans com el Pla Educatiu d’Entorn, la Campanya de Teatre escolar, la Campanya Salut i Famílies, la taula de Salut i Escola, la Guia Educativa, l’Espai Jove, i altres actuacions que s’organitzen des dels departaments de Benestar Social i Família, Joventut i Educació majoritàriament. En els propers dies l’Ajuntament farà el traspàs per escrit al Consell d’Infants i Adolescents, alhora que vetllarà perquè es duguin a terme.\nAl finalitzar, la regidora d’Ensenyament, Anna Massot, ha presentat als assistents el logotip guanyador que representarà el Consell, i que va ser escollit entre 5 finalistes el curs passat. En el concurs de logotips hi van participar l’alumnat de 5è i 1r d’ESO. El dibuix guanyador el va fer Núria Sanchez Garriga, alumne de l’INS Empuriabrava.\nLa regidora també ha apuntat que tot el treball dut a terme es pot consultar en el blog https://conselldinfantsblog.wordpress.com/\nEls centres educatius han pogut veure en directe el Ple des de les aules. El Ple es pot veure en el següent enllaç: https://www.facebook.com/empordatv/videos/452093632212364/\n‹ Cloenda de la 7a edició del Conte per Relleus\nEs reuneix el Consell Escolar Municipal de Castelló d’Empúries ›


El PP de Palma presenta una proposta «anti pintades vandàliques»\n20 octubre 2019 11:57\ndBalears/EP | 04 desembre 2018\nLa portaveu del PP a l'Ajuntament de Palma, Margalida Durán, ha presentat aquest dimarts una proposta «integral contra de les pintades vandàliques» que, entre altres mesures, inclou el «foment del grafit en llocs autoritzats».\nDurán, qui ha explicat que per a realitzar aquesta proposta s'ha fet un estudi previ de les normatives aplicades a la resta de capitals de l'Estat, ha afirmat que «es fa imprescindible lluitar d'una manera eficaç contra aquest tipus de vandalisme».\nSegons ha assenyalat, «per a això cal adoptar mesures en molt diversos àmbits, en primer lloc, facilitant les intervencions de neteja, agilitzant el procediment administratiu i assegurant que es compleixin els requisits tècnics que requereixen aquest tipus d'intervencions en el patrimoni».\nHa afegit que s'han d'impulsar «mesures de conscienciació social i ciutadana, entre les quals s'ha d'incloure el foment del grafit en els llocs autoritzats, així com aplicar mesures preventives i dissuasives, com l'agreujament de les sancions i la intensificació de la vigilància policial i la col·laboració amb les instàncies judicials».\nPer Si es vessin amb els meus ulls!, fa 11 mesos\nÉs una vergonya veure que hi ha persones que s´apoderen del patrimoni de tots per fer-lo malbé.\nLa majoria de pintades no valen un pissarrí. No sé com volen donar a conèixer la seva poca cultura i la seva poca traça a l´hora de pintar. No saben fer res millor?


[AUTOESTIMA RURAL] L’Oficina Jove de la Terra Alta fomenta l’orgull rural a través d’Instagram – Portal de Joventut del Consell Comarcal de la Terra Alta\nLes tradicions, el paisatge i el patrimoni terraltí són els protagonistes de les fotografies seleccionades per al Calendari Jove 2022.\nEs vol donar un impuls als joves artistes i creadors de la comarca mitjançant un catàleg virtual.\nEntre totes les imatges presentades, s’ha escollit la fotografia guanyadora, obra de Judit Amposta [@faigfotosdetantentant], que portagonitzarà la portada del Calendari Jove 2022, juntament amb dotze fotografies més que il·lustraran els dotze mesos de l’any. A les imatges seleccionades queden reflectides les tradicions, la natura, el paisatge agrícola, el patrimoni i la biodiversitat del territori.\nEl concurs s’emmarca dins del projecte “Autoestima Rural”, que pretén posar en valor la qualitat de vida dels territoris rurals i trencar l’imaginari col·lectiu dels pobles buits i sense vida. Un dels punts més importants que s’ha treballat des del seu inici és la visibilització de joves emprenedors mitjançant entrevistes a Instagram Live i que llavors es publiquen a la web www.joveterraalta.org.\nMarc Sampé, tècnic de joventut, remarca que “l’arrelament dels joves al territori és clau per al retorn d’aquests a l’hora d’establir-se i muntar un projecte de vida. Per això és important dotar de referents a les noves generacions i mostrar les oportunitats que ens ofereix el territori privilegiat on vivim”.\nCom a premi, els participants rebran una làmina de l’il·lustrador Xavier Viña [@xeifff], un dels artistes que formen part del catàleg TERRANYINA, un espai creat per l’Oficina Jove on s’agrupen artistes i creadors/es de la Terra Alta amb la finalitat de donar-los visibilitat, publicitar-los i potenciar-los de cara al món professional. En aquest sentit, Sampé apunta que “el món artístic en l’àmbit rural pot esdevenir una forma de combatre el despoblament, mitjançant la creació de sinèrgies i connectant el talent emergent”.\ndesembre 23rd, 2021|Notícies|


Unió Esportiva Olot » Bones intencions (UE OLOT 0-2 Nàstic de Tarragona)\nGeneral, Actualitat, Destacat, Cròniques, Notícies, Cròniques Temporada 2020-21\nMés d’un any i un mes després, la Unió Esportiva Olot ha encaixat una derrota en lliga a l’Estadi Municipal d’Olot. Ha estat contra el líder del subgrup català, un Nàstic de Tarragona que ha estat més encertat a la represa amb les dianes de Ribelles i Bonilla, un autèntic golàs des de la distància. Els olotins han proposat bon joc i arribades en l’estrena de Gabri a la banqueta, però ha mancat contundència per seguir vius en el marcador. Propera estació, Badalona.\nQüestió de dinàmiques. El Nàstic arribava a la Garrotxa com a líder destacat d’aquest grup català i només havent encaixat una derrota en tota la temporada. Uns números que parlen per sí sols i avui han ratificat el seu bon moment davant d’una UEO que ha donat la talla en tot moment però no ha estat suficient. Primera meitat notable dels garrotxins amb control i bona circulació de pilota. Ben aviat hem fabricat les primeres aproximacions amb Eloi Amagat des de segona línia, Soler en una paret amb Delgado i una volea molt interessant de Jordi Xumetra. Responien els tarragonins amb una acció de Brugui que, un cop superat Ballesté, ha vist com Blázquez es creuava en el seu camí. També ho han intentat Gerard Oliva i Fran Carbia, que en aquest cas s’han trobat amb l’actuació fenomenal del porter barceloní. Temps de descans amb la sensació de plantar cara al primer classificat amb arguments i futbol per treure’n rèdit a la segona meitat.\nL’entrada a la represa, però, ha estat fatídica per al conjunt de Gabri Garcia, que avui vivia el seu primer partit a la banqueta olotina. En només dos minuts, el Nàstic s’ha posat per davant en una acció d’estratègia. Serveix la falta Bonilla i remata de cap Ribelles, que s’anticipa a la defensa i l’envia a la xarxa (47′). L’Olot no s’ha arronsat i ha buscat l’empat mitjançant Xumetra, que s’ha estirat molt forçat després de la passada interior de Pedro. Qui no ha perdonat ha estat Bonilla, que ha clavat un míssil a l’escaire dret de la porteria de Ballesté per marcar el segon (65′). Un cop massa dur per al plantejament de l’Olot, que ha seguit remant a contracorrent per retallar diferències. Gabri ha mogut fitxa amb l’entrada de Salinas i Samu Pinto, que acabaria expulsat en rebre dues targetes grogues en deu minuts. També Joel Arumí ha tingut els seus primers minuts a la lliga en substitució de Roger Escoruela, un dels millors avui amb la seva profunditat i recorregut per la banda esquerra. Seligrat també ha fet rotacions i els visitants han aconseguit mantenir la porteria a zero i emportar-se la victòria. 420 dies després (8 de desembre de 2019), la UEO ha cedit una derrota en la competició de lliga a l’Estadi Municipal. Una dada per posar en valor la competitivitat d’aquest equip i que ens ha de servir per mirar endavant amb esperança i confiança. Seguim en posició complicada però encara tenim partits per capgirar la truita. Començant per Badalona, diumenge vinent a les 12 del migdia. Hi hem de creure, hem de tenir fe i estar tots units per superar aquest mal moment. Som-hi!\nUE OLOT: Ballesté, Soler (Salinas, 67′), Barnils, Blázquez (c), Eloi (Samu, 76′), Pedro, Escoruela (Joel Arumí, 83′), Xumetra, Kilian, Vivi i Juan Delgado.\nNàstic de Tarragona: Suárez, Albarrán, Bonilla (Lasso, 90′), Trilles, Ribelles, Fausto Tienza (Fullana, 67′), Gerard Oliva (c) (Pedro, 67′), Brugué (Pol Prats, 82′), Quintanilla, Fran Carbia (Pol Ballesteros, 67′) i Joan Oriol.\nGols: 0-1, Ribelles (47′), 0-2, Bonilla (65′).\nÀrbitre: Francisco Saéz Vital. Ha amonestat a Pedro del Campo, Blázquez, Kilian (UEO) i a Fausto Tienza (Nàstic). Ha expulsat per doble TG a Samu Pinto.\nIncidències: partit corresponent a la 14a jornada del campionat de lliga del subgrup A del grup 3 de Segona B disputat a porta tancada a l’Estadi Municipal d’Olot. Abans de començar s’ha guardat un sentit minut de silenci per a Sergi Murga, exjugador de Peralada, Figueres, Girona B i altres clubs de la demarcació, que ens va deixar ahir en un tràgic accident a la carretera.


Les EscolesCoop inicien el curs escolar per primera vegada davant del conseller d’educació\nBarcelona, 26 de setembre de 2019. Les escoles cooperatives, membres de la Federació de Cooperatives d’Ensenyament de Catalunya (FeCEC), han inaugurat aquest vespre el nou curs escolar 2019-20. L’acte ha comptat per primera vegada amb la benvinguda institucional del Conseller d’Educació, Josep Bargalló, i el president del Consell Rector de les Escoles Cooperatives, Josep M. López Fumat. Han estat acompanyats per la Directora General de Centres Concertats i Centres Privats, Pilar Contreras, i el president de la Federació de Cooperatives de Treball de Catalunya, i representants de la Confederació de Cooperatives de Catalunya, del sindicat CCOO, i una bona representació de les escoles cooperatives catalanes.\nEl president de la FeCEC ha fet un repàs dels principis de les escoles cooperatives com a motor i generador de la innovació i la transformació educativa i social però també ha indicat que “no s’ha d’entrar en la guerra de la pública-concentrada, si el centre del model educatiu són els alumnes. Les escoles cooperatives treballem amb transparència i responsabilitat perquè tots tinguin les millors i les mateixes condicions a l’hora de formar-se”. Així mateix, Josep M. López ha destacat que “les escoles cooperatives volem participar activament en un model educatiu que encara el segle XXI amb els grans reptes de transformar les persones i la societat segons els valors que hem defensat tota la vida. Les eines que disposem avui en dia ens permeten enfrontar-nos, ja no des de la individualitat sinó des de la forma de la col·lectivitat”.\nEl conseller d’educació, Josep Bargalló, ha reconegut l’especificitat de les escoles cooperatives respecte de la resta de les escoles concertades i n’ha destacat la seva voluntat de servei públic, d’integració i de sumar en el sistema educatiu català. “Tenim escoles concertades que ens ajuden a fer un servei públic i que aporten riquesa al sistema”, però que “hem d’acabar amb les públiques que volen ser privades, no es pot fer elitisme des d’una escola pública, i amb les concertades que volen ser privades“. Així mateix, ha manifestat la necessitat de què la xarxa d’escoles cooperatives també s’impliqui en les xarxes territorials del departament d’Educació per assolir l’objectiu d’ajudar a l’alumnat i transformar la societat: “No només ens interessa que les escoles innovin sinó que es transformin i ajudin a l’alumne. (…) si millorem l’escola, acabarem millorant la societat”.\nDes del Consell Rector de la FeCEC volen agrair l’assistència per primera vegada a un acte de les EscolesCoop d’un conseller d’educació. Del conseller Bargalló destaquen com ha entès la forma de concebre l’ensenyament de les escoles cooperatives i la vocació de servei públic i de transformació de la societat des de la col·lectivitat.\nL’acte d’inici de curs ha estat conduït pel director de la FeCEC, Joan Segarra, on s’ha pogut conèixer l’estat de dos projectes impulsats per la Federació: el nou mapa de les escoles cooperatives de Catalunya i la creació de la xarxa d’innovació EscolaCoop 2020.\nLa Federació de Cooperatives de l’Ensenyament de Catalunya, FeCEC, agrupa a 39 escoles cooperatives, que apleguen més de 6.000 socis cooperativistes i 1.900 treballadors que eduquen més de 19.000 alumnes.\nL’Escola Cooperativa representa el model d’escola laica, plural, solidària, activa, transformadora, innovadora i participativa arrelada al territori, que aprèn a participar i compartir de forma democràtica i que dona gran rellevància al treball en xarxa. Les EscolesCoop parteixen del compromís i la implicació de pares, mares, docents i no docents per transformar i innovar l’ensenyament a partir de la solidaritat, la pluralitat, el treball en xarxa, l’autogestió i l’autonomia. Aquest model d’escola té com a eix comú ser cooperativa.\nLes cooperatives d’ensenyament associades responen a tres tipologies diferenciades: cooperatives de treball associat (de mestres) que representen el 74%; cooperatives de consum (de mares i pares) que representen el 21%; i cooperatives mixtes (de mares, pares i mestres) que representen un 5%.\nPublicat a Actualitat i notícies, Membres EscolesCoop amb les etiquetes EscolaCoop 2020, Innovació\n← EscolaCoop 2020, el vídeo del projecteActualització dels projectes de les EscolesCoop →


Una recerca analitza l’eficiència de la gestió de les autopistes - Universitat de Barcelona\nInici > Notícies > Una recerca analitza l’eficiència de la gestió de les autopistes\nL'estudi ha estat publicat a la revista Research in Transportation Economics.\nUn dels resultats destacats és que no es troben avantatges d’una millora de l’eficiència de costos d’un gestor privat d’autopistes respecte al seu homòleg públic. Això s’analitza de dues maneres: comparant les concessionàries d’autopistes públiques i privades i analitzant els anys posteriors a processos de privatització. En el primer cas, no es troba cap diferència de millor gestió entre empreses públiques i privades al llarg del període analitzat. D’altra banda, es veu com en els anys posteriors a la privatització no hi ha una millora de l’eficiència de les autopistes. «Davant la situació actual de la fi de concessions o el rescat d’autopistes privades, no trobem proves ni a favor de la gestió pública ni de la privada», afirma Jordi Rosell, un dels autors de l’estudi. El que sí que s’ha trobat és que les concessionàries que han fet fallida presenten uns nivells d’eficiència estructural clarament molt més baixos que les que no han fet fallida. «Això posa de manifest que no és la gestió pública o privada de l’autopista el que en millora l’eficiència, sinó seleccionar i construir autopistes que tinguin nivells acceptables de demanda», remarca Jordi Rosell.\nUna altra observació de l’estudi és que les autopistes promogudes per governs autonòmics i locals són més eficients que no pas les que promou el Govern central. Les autopistes impulsades per governs regionals i locals tenen entre 2 i 4 punts més d’eficiència, que en termes econòmics són desenes de milions d’euros anuals. «Això és degut al fet que els governs regionals tenen més habilitat a l’hora de seleccionar projectes viables i evitar els anomenats elefants blancs, és a dir, aquells projectes amb un valor social molt baix», afirma Daniel Albalate, professor d’Economia de la Universitat de Barcelona i autor també de l’informe. Per exemple, en les autopistes promogudes per governs autonòmics i locals, la fase de construcció és molt més cara —principalment perquè són projectes que sovint han de salvar dificultats geogràfiques—, però tot i això, els ingressos futurs per quilòmetre d’autopista es doblen respecte a les autopistes promogudes per l’Estat. Segons Albalate, «s’ha de posar més atenció a l’avaluació econòmica i financera dels projectes de construcció d’autopistes que no pas a la decisió posterior de gestió pública o privada». «Ni la privatització ni la nacionalització d’autopistes no soluciona el problema de fons, que és seleccionar un bon projecte», conclou.\nAltres dades obtingudes són unes disminucions dels nivells de costos al voltant del 0,4 % anual, una dada que demostra que, tot i la introducció d’innovacions tecnològiques com les cabines de pagament automàtiques, es tracta d’un sector amb uns guanys de productivitat relativament baixos. També es conclou que les economies de densitat són molt més importants que les economies d’escala: incrementar el trànsit és molt més rellevant que estendre la xarxa d’autopistes.\nL’estudi inclou totes les concessionàries d’autopistes de l’Estat espanyol entre l’any 1988 (any en què es disposa de tota la informació per a cada concessionària) i l’any 2015. Tan sols se n’exclouen algunes concessionàries del País Basc durant alguns anys per manca d’informació. Als inicis es consideren entre vuit i deu concessionàries, mentre que al final del període el nombre de concessionàries augmenta fins a les trenta-una. L’estudi té en compte variables anuals per a cada concessionari com els costos totals, els laborals, els de manteniment i de capital, així com el trànsit, la llargada de la xarxa o el nombre d’accidents, entre d’altres.\nEl treball utilitza anàlisis de fronteres estocàstiques per estimar l’eficiència de costos, i diferencia entre dos tipus d’eficiència: l’eficiència persistent, relacionada amb la construcció de projectes i els costos enfonsats, i l’eficiència transitòria, més estretament relacionada amb l'eficiència de gestió.\nDaniel Albalate, Jordi Rosell. «On the efficiency of toll motorway companies in Spain», Research in Transportation Economics, setembre del 2019. Doi: https://doi.org/10.1016/j.retrec.2019.100747


La reconciliació, històries trellat-i-folles Bloc de Vicent Llémena i Jambet: Blanc i en botella, és potser orxata?\nPublicat per Vicent Llémena i Jambet a 19:50\nOlga Xirinacs 16 d’octubre de 2014 a les 20:21\n¿I si és mala llet? A la senyora Tecla no la retornarem si no és amb la independència.\nVicent Llémena i Jambet 16 d’octubre de 2014 a les 22:06\nJa, ja, ja... tens raó, però, i mira, és com aquell que vol comprar-se un cotxe i quan el té ja pensa en el Ferrari, potser la vida siga així, i és cert és així dialèctica, però els límits ens els posem nosaltres, jo sé que hi ha gent que vol la independència, però també sé que n'hi ha que no, i, què fem aleshores?\nSi et llegeixes els meus articles sobre el conflicte lingüístic espanyol jo he posat la total independència lingüística dels bàsicament sis o set territoris amb llengua pròpia, és una solució que Ortega no la va veure, ell pensava només en termes polítics o no tan polítics però jo tinc fe en eixa solució.\nAra la Tecla, jo, tu mai no serem plenament feliços, és més ja diu Lacan que l'acte de la comunicació, l'acte sexual, que seria la plenitud, no existeix. Ara és lícit, com no, anar a buscar la independència, el que també és és perillós.\nUna abraçada i si pots llegeix-te el del sou dels capellans, de vegades hi ha un capellà que no porta casulla i no el sabem reconéixer, i jo parlant de la meua faena m'han de pagar, només per a viure, i parle de la meua faena, tot i que ara estic en l'atur, però amb contractes fem.\nUna forta abraçada des de Russafa amb una fidel mestra


Transport privat - Anuncis Gratis\nOcupació en Xirivella en València (Oferta)\nAltres Ofertes en Xirivella en València\nLocalització: Xirivella, València\nAnuncis similars Transport privat\nCotxe familiar privat amb conductor - En València, ValenciaDestacat\nEls oferim el servei de transport amb cotxe familiar privat de 5-6 persones amb conductor dins de valència o realitzar viatges de valència a madrid, a barcelona fins i tot a altres ciutats. estem al seu servei.preu és negociable.tfno: 639 949 942\nClasses particulars de fotografia i video. - En BarcelonaDestacat\n... d'activitats, tallers i pràctiques, utilitzant el meu transport privat per desplaçar-nos al lloc necessari ... pràctica en qualsevol emplaçament de catalunya proporcionant el transport. també és possible proporcionar material i equip ...\nAeroport alicante taxis privat 1/4-5-6-7 pax alicante 20% descompte - En Alacant, AlicanteDestacat\n... i província· disposicions d'empresa· reunions de negocis· transport per a congressos, esdeveniments, convencions· servei ...\nCasa de camp amb piscina ****menorca - En Illes Balears, Palma de MallorcaDestacat\n... , congelador, piscina privada, televisió, pàrquing privat , cuina, plaques elèctriques, forn, microones ... : animals autoritzats (prèvia acceptació propietari), transport personal aconsellable, allotjament situat a una ...\nhp6915 gps wifi bluetooth nova - En Barcelona, Terrassa\nVvendo una pda-telefono preu 510 euros amb despeses d'envio inclosos(transport privat i paquet assegurat).\nServeis exclusius de conductor - En Girona, Porqueres\nXofer privat l’ofereix serveis exclusius de conductor en situacions ... que facin servir altres mitjans de transport com el taxi, cotxe de lloguer, etc ...\n... de transport, gestionem tot tipus de targetes nacionals. servei públic (mdp i mdl) i servei privat ...


Toni Francés: “Alcoi es juga molt en les eleccions generals i autonòmiques"\n• "Perquè votar al PSOE és votar inversions per a Alcoi, és poder continuar comptant amb un fort suport, com ha succeït amb els governs de Ximo Puig i Pedro Sánchez" • Toni Francés posa l'accent que “quan consellers del PP venien a Alcoi ho feien envoltats de policia, ja que una societat amenaçada els mostrava les seues queixes"\nTags: Alcoi, PSOE Alcoi\n“Alcoi es juga molt en les eleccions generals i autonòmiques, i votar al PSOE és votar que continue progressant i avançant en el seu lideratge”, aquest és el missatge que el candidat a continuar gestionant l’Alcaldia, Toni Francés, vol remarcar una vegada s’ha donat inici a la campanya electoral.\nEls socialistes aposten per revalidar els governs de Ximo Puig i Pedro Sánchez, fet juga a favor del que assenyalen la majoria de les enquestes realitzades. També aposten perquè Alcoi obtinga representació a València amb Aroa Mira i a Madrid amb Patricia Blanquer.\n“Perquè votar al PSOE és votar inversions per a Alcoi, és poder continuar comptant amb un fort suport, com ha succeït amb els governs de Ximo Puig i Pedro Sánchez, que han incrementat els recursos destinats a aquesta ciutat, després d’anys de sequera, com també ha sigut la legislatura en la qual s’han desbloquejat projectes que portaven anys sense poder veure la llum“, comunica Francés.\nEl candidat socialista aplaudeix que “la Generalitat, amb el socialista Ximo Puig, ha estat com mai abans havia estat el govern autonòmic amb aquesta ciutat. Ni tan sols quan el PP governava a València i a Alcoi apostaven per la nostra ciutat, de fet li donava l’esquena i les inversions no arribaven”.\nA més, Toni Francés posa l’accent que “quan consellers del PP venien a Alcoi ho feien envoltats de policia, ja que una societat amenaçada els mostrava les seues queixes. Ara tenim un govern del qual sentir-nos orgullosos”.\nIgualment, remarca l’esforç inversor del govern de Pedro Sánchez i incideix que “ha aconseguit garantir el futur del nostre tren”. Per això, Toni Francés remarca que “votar socialistes és assegurar un suport decidit de les administracions Central i Autonòmica a la nostra ciutat”.\nEls actes esportius d’aquest cap de setmana repercuteixen positivament a Alcoi


Recursos digitals | Cruïlla Educació Infantil\nRIALLES t'ofereix una completa col·lecció de recursos digitals relacionats amb les unitats didàctiques integrats en un entorn per al docent que et permetrà, no només accedir als continguts digitals del projecte, sinó també personalitzar-lo amb els teus recursos i compartir continguts amb les famílies dels alumnes.\nAIXÍ ÉS RIALLES DIGITAL\nRIALLES et permetrà treballar tots els continguts del projecte en format digital i personalitzar-los amb els teus propis recursos, integrant-los així, de forma senzilla, en la dinàmica de l’aula a través de la pissarra digital, l’ordinador o la tauleta.\nL’entorn disposa d’aplicacions interactives que et permetran treballar els quatre eixos del projecte:\n• Aprenem junts: reuneix diverses utilitats al servei de les rutines de l’aula i organitzadors gràfics que ens facilitaran treballar les estratègies de pensament (Aprendre a pensar).\n• Vivim emocions: orientada al treball de l’educació emocional.\n• Aprenem amb les Mates: aplicacions per a treballar el pensament logicomatemàtic.\n• Aprenem amb la llengua: amb recursos dirigits a l’aprenentatge de la llengua.\nEl projecte concedeix molta importància a la comunicació amb la família. És per això que l’entorn incorpora un Diari de classe per mitjà del qual podrem compartir amb les famílies dels alumnes imatges, presentacions, enllaços i notes relacionades amb les activitats que els infants duen a terme a l’escola.\nI, a més, i per al seu ús en l’entorn familiar, els nens i nenes disposaran de jocs interactius, contes, cançons i totes les propostes que el docent estimi oportú de compartir.\nEls continguts digitals del projecte, relacionats amb cada unitat, et permetran treballar de manera motivadora i eficient.\n• Àlbum interactiu de la mascota. Permet als alumnes avançar en la lectura a mesura que van interactuant amb la història. Per tal de fomentar la lectura dialògica.\n• Contes clàssics en versió digital amb activitats lúdiques. També a disposició de les famílies.\n• Vídeo de presentació de cada unitat didàctica, que presenta situacions i escenaris motivacionals previs al treball dels continguts.\n• Animacions enfocades al tractament de l’educació emocional.\n• Galeries d’imatges i enllaços per a treballar l’educació mediambiental.\n• Museus virtuals interactius.\n• Activitats gràfiques interactives dirigides al treball de l’atenció visual.\n• Cançons del mètode i de les mascotes, disponibles en l’entorn virtual i també en CD.\nFitxes per a la PDI\nLa versió digital de les fitxes de cada quadern en permet el tractament mitjançant la PDI.\nA més, també podràs incorporar a l’entorn del projecte tots aquells materials que et semblin útils i interessants i podràs decidir, després, si els vols compartir amb les famílies.\nRecursos didàctics a cada unitat, amb nombroses propostes per a la preparació de les classes, l’atenció a la diversitat, l’elaboració de programes transversals, etc.


El Museu acull l'exposició 'Anoia, el punt d’origen de la moda' — Ajuntament d'Igualada\n22º max. / 12º min. 18/10/2021 04:09\nSou a: Inici / Noticies / El Museu acull l'exposició 'Anoia, el punt d’origen de la moda'\nEl Museu acull l'exposició 'Anoia, el punt d’origen de la moda'\nAquesta mostra repassa l’evolució del tèxtil a Igualada, des dels inicis de l’activitat drapera del segle XII fins el moment actual.\nAnoia, el punt d’origen de la moda presenta un ampli relat que arrenca amb els inicis de l’activitat drapera al segle XII i el seu desenvolupament fins a l’arribada de les indianes, al segle XVIII, moment en què Igualada esdevé un dels pilars de la indústria cotonera catalana. A partir d’aquí aprofundeix en els canvis que van esdevenint-se amb la incorporació de l’energia del vapor, l’arribada del ferrocarril i el creixement del nombre de mà d’obra i, en conseqüència, de la població i la ciutat. És en aquest context quan, a finals del segle XIX, s’inicia la fabricació de gènere de punt, que anirà arrelant fins a comptar, el 1937, amb 20 fàbriques. El seu desenvolupament durant les dècades dels ‘40, ‘50 i ‘60 del segle XX fa que s’arribin a comptabilitzar cent sis empreses el 1960. Malgrat el retard respecte Europa, la indústria del gènere de punt local demostra una gran versatilitat i adequació que, als anys ‘70, la porta a obrir-se al món i a consolidar-se en els terrenys de la creativitat, el disseny i l’alta qualitat. El 1984 s’assoleix el rècord d’empreses.\nPerò la inevitable internacionalització comporta que algunes companyies siguin comprades per multinacionals, mentre altres es modernitzen tecnològicament o es deslocalitzen i, a finals dels anys ’90, n’acaben tancant un nombre significatiu. Però al llarg dels anys següents, la tasca de modernització i reorganització duta a terme per les indústries que han aguantat l’envestida i per agrupacions i fundacions com FAGEPI i Fitex, fan que aquest sector, a l’Anoia, sigui considerat com un dels grups d’empreses fabricants de gènere de punt més important de l’Estat Espanyol i líder en fabricació d’articles de gènere de punt exterior. En l’actualitat, Igualada és considerada el backstage de la moda gràcies al domini de tots els processos, del disseny, la logística i la tecnologia i al coneixement acumulat per la gran tradició industrial.\nAquesta mostra suposa un primer pas de la recuperació del passat tèxtil d’Igualada i la comarca de l’Anoia, atenent a la informació de què es disposa actualment i es pretén conscienciar de la necessitat de col·laboració de tothom per poder continuar la recerca.\nTant l’Arxiu Comarcal com el Museu de la Pell comparteixen el mateix objectiu: esdevenir els canals de materialització de la memòria col·lectiva. Recuperar, preservar, conservar i difondre documentació i materials del passat han de servir per revisar la pròpia història. Només així es podrà conèixer una activitat econòmica que va arribar a esdevenir un referent internacional de la ciutat d’Igualada. L’èxit serà obrir portes perquè les noves generacions coneguin com s’ha construït la seva cultura.


Gimcana al Museu pel Festival de Senderisme del Ripollès - Museu de Ripoll\nInici•Gimcana al Museu pel Festival de Senderisme del Ripollès\nEl Ripollès és una comarca on descobrir la petjada de la cultura mil·lenària, amb monestirs, esglésies romàniques o barraques de pastors. A les valls de Ribes i Camprodon, el Parc Natural de les Capçaleres del Ter i del Freser protegeix paratges naturals de gran valor.La 2a edició d’aquest festival es trasllada a la tardor, quan les fagedes i les rouredes del Ripollès presenten uns colors ocres, taronges i vermells per quedar-se bocabadat. Rutes al costat de gorgs i salts d’aigua, circuits d’orientació i phototrekkings s’inclouen en un programa ben atractiu.\nAlguns dels paratges per on passaran les 11 activitats previstes seran el circ d’Ulldeter, la carena de la serra de Montgrony, els boscos de Campelles (amb marxa nòrdica), el famós torrent de la Cabana, les pastures d’Espinavell o l’espectacular camí equipat de la vall de Freser.\nDes del Museu Etnogràfic de Ripoll s’hi participarà oferint una activitat familiar el divendres 16 d’octubre:\nGIMCANA PEL MUSEU ETNOGRÀFIC DE RIPOLL: Gaudeix de l’activitat cultural del festival de senderisme i descobreix el primer museu d’etnografia de Catalunya d’una manera ben especial. Vine en grup, família o amics a fer la gimcana del Museu! Troba un seguit d’objectes a les vitrines del Museu Etnogràfic i desxifra la resposta a diferents enigmes.\nHORA D’INICI: 19:00 h\nPUNT DE TROBADA: Museu Etnogràfic de Ripoll – Plaça de l’Abat Oliba s/n. Ripoll\nPREU: Adults a partir de 13 anys : 1,50€; Nens fins a 12 anys: gratuït\nTASTET: kit del senderista amb PRODUCTE DEL RIPOLLÈS\nEMPRESA DE GUIATGE: Museu Etnogràfic de Ripoll\nDescarrega’t tota la programació del Ripollès Discovery Walking!\nOrganitza: Agència Ripollès Desenvolupament\n*Cada activitat té un cost variable. Preus reduïts per a infants. Amb la inscripció s’entregarà un kit del senderista\namb producte del Ripollès.\nMés informació a www.ripollesdiscoverywalking.cat


Sallent estrena la Kseta, un punt de trobada per adolescents i joves - Ona Bages\nInici Bages Sallent Sallent estrena la Kseta, un punt de trobada per adolescents i joves\nSallent estrena la Kseta, un punt de trobada per adolescents i joves\nL’Ajuntament de Sallent ha obert un nou punt de trobada pels adolescents i joves del poble, anomenat la Kseta. Es tracta d’un edifici que servirà al jovent del poble com a nexe d’unió per compartir coneixement, activitats i buscar assessorament de tota mena.\nL’edifici s’obrirà els dimarts i dijous de dos quarts de cinc a dos quarts de vuit i el divendres, a partir del 29 d’octubre, de dos quarts de vuit del matí a tres quarts de tres de la tarda. Això sí, de moment s’obrirà seguint el protocol covid-19 amb màxim de deu persones, reservant cita a través del web de l’Ajuntament i caldrà portar un document amb la declaració responsable i autorització per part dels pares en el cas de menors d’edat.\nA banda d’oferir assessorament amb cita prèvia, la Kseta disposa d’una sala d’estudi perquè qui ho vulgui pugui treballar o estudiar en grup. Compta amb dos ordinadors amb connexió a internet i xarxa wifi gratuïta. Sense oblidar les activitats que s’aniran organitzant al llarg del curs i que s’anunciaran a l’Instagram de Sallent Jove.


Prèvia de la jornada del 30/31 de Gener | Club bàsquet Granollers\nPrèvia de la jornada del 30/31 de Gener\nDe la jornada de la setmana passada dèiem que estava plena de bon bàsquet però que la majoria de partits eren com a visitants, dons aquesta setmana no tenim excuses ! Possiblement estem davant de la setmana de més i millor bàsquet podrem veure al CB. Durant tot el cap de setmana tindrem partits com a local, destacant per sobre de tot els partits de Dissabte tarda, on 3 dels nostres sèniors tenen partits vitals de cara a la seva futura trajectòria en competició. Esperem que l’afició, que tant i tant bé esta responent aquesta temporada, marqui les diferencies i recolzin a tots els nostres equips a aconseguir la victòria. Ens veiem al CB!!!!\nSènior A Masculí Vs CB Vic – Universitat de Vic (Dissabte 17:45h, CB) :\nAquest dissabte a les 17:45 el Sènior A Masculí s’enfronta a casa contra el Vic, equip que ja va guanyar a la primera volta i que porta un balanç per sobre que el nostre conjunt.\nEls locals venen de 3 victòries consecutives, i volen sumar la quarta, a casa, així que, amb les recuperacions dels lesionats, plantejaran un partit de màxima intensitat per plantar cara a un gran rival, que es vol mantenir al capdavant de la classificació.\nSènior A Femení Vs Pasarela Mataró (Dissabte 19:30h, CB):\nPenúltima jornada d’aquesta primera fase, on rebem al Mataró, un dels equips més potents del grup, per tant ens espera un partit GRAN aquest dissabte al pavelló del carrer Girona.\nEs un partit gran per moltes coses: rival, competició , però sobretot pel que es juguen les nostres noies. Si guanyem ens classifiquem entre els 5 primers de grup i per tant estarem al grup d’ascens , i això significa la permanència mate matemàtica a Copa Catalunya.\nSerà un partit més que complicat, com ja hem dit abans contra un dels rivals mes potents del grup, s’haurà d’estar molt concentrada en tot moment, i saber jugar els moments complicats que segur que hi hauran.\nSènior B Masculí Vs Canovelles BC Groc (Dissabte 16:00h, CB):\nAquest dissabte rebem la visita d’un dels nostres veïns, el Canovelles. Un equip que després d’una primera volta bastant fluixa ha recuperat sensacions i ara porta 3 victòries en els darrers 4 partits.\nHan recuperat també el seu millor jugador, absent gairebé tota la primera volta, i els converteix en un equip molt més perillós del que indica la classificació.\nDesprés de l’avís d’aquesta setmana, on vam tenir moltes dificultats per guanyar a la pista del darrer classificat, hem d’evitar sorpreses i sortir molt concentrats de cara a poder tenir un partit intens i amb ritme.\nCom indiquen els resultats, aquesta lliga és molt igualada, els pronòstics i les classificacions no serveixen per res, ja que a cada jornada hi ha resultats a priori inesperats.\nSènior B Femení Vs Montmeló CB B (Diumenge 19:00h, Montmeló) :\nLes joves noies del Sènior B Femení es desplacen a la pista del també jove Montmeló per disputar un dels partits, al meu parer, més complicats d’aquest any. Es ben cert que el bon partit que vam fer com a locals a la primera volta pot ser causa directa de pensar que la cosa no serà complicada però seria un error aquest tipus de pensament.\nL’equip de Montmeló es un equip ràpid que prestarà una dura batalla a la seva pista per mantenir-se a les posicions capdavanteres. Tindrem que preparar-nos per jugar un partit que pot ser ajustat al marcador i haurem de intentar minimitzar les nostres errades per treure un resultat positiu aquesta setmana. Som-hi noies!!!\nNingú va dir que seria fàcil … però segur que valdrà la pena!!!!!!!!\nJúnior A Masculí Vs CB Nou Esplugues A (Diumenge 12:15h, CB):\nEl Júnior A jugarà aquest Diumenge el seu partit contra el CB Nou Esplugues, últim classificat de la lliga , i on volem aconseguir la victòria a casa per escalar posicions a la classificació.\nJúnior Femení Vs Roger’s Vilassar de Dalt A (Diumenge 9:00h, CB):\nJúnior B Masculí Vs Recuperacions Pla – Maristes Ademar A (Diumenge 17:30h, CB)\nPartit amb canvi de dia i d’horari degut a que molts equips del club juguen a casa.\nPartit que ha de ser amb ritme i fent el nostre joc alegre, dinàmic,durs en defensa, sortir a córrer en contraatac…\nHem de lluitar fins al final com aquest 4 últims partits que portem fem, hem d’intentar estar molt concentrat en tot el partit i treure’ns aquella espina que tenim del partit d’anada a la pista de la Plana. Aquest diumenge hem de fer pinya i fer el factor CB i que la gent vingui a recolzar-nos.\nCadet A Masculí Vs UE Montgat A (Diumenge 10:30h, CB):\nL’equip maresmenc visita el CB en busca de donar la sorpresa. El nostre equip, en contra, busca interioritzar els nous conceptes i feina realitzats. En una prova de foc pels blanc i blaus.\nCadet A Femení Vs CB Grup Barna A (Diumenge 16:00h, CB):\nDifícil partit el que tindran les noies del 2000 aquest Diumenge. Al davant es trobaran un equip molt similar a les nostres característiques, amb un bon joc defensiu i molta verticalitat en la faceta ofensiva, a més d’estar dirigides per un experimentat entrenador en altes categories sèniors. Es preveu un partit amb molta intensitat durant els 40 minuts i esperem que la victòria es quedi al CB per mirar d’anar pujant posicions en la classificació.\nCadet B Masculí Vs CB Calella A (Dissabte 12:00h, Calella):\nDissabte ens enfrontem al Calella, un equip que ha perdut els dos partits disputats fins ara però de manera molt justa (de 3 i de 2 punts respectivament). Confiem en fer un bon partit i estar a l’alçada de l’equip contrari i aconseguir una important victòria a domicili tot i les baixes que hem tingut durant la setmana.\nCadet B Femení Vs CB Igualada B (Dissabte 12:15h, CB):\nDesprés del mal partit i mala imatge donada a la pista del Mataró, el plantejament del partit de dissabte es tornar a recuperar les sensacions que es tenien abans de la visita a Mataró. Intentarem recuperar el ritme, el sacrifici, el compromís de l’equip amb l’objectiu marcat des de el principi de la temporada, millorar com a jugadora i sobretot anar millorant col·lectivament.\nCadet C Femení Vs AE Badalonés Dimonis (Dissabte 10:30h, CB)\nPartit difícil per les jugadores del cadet després de dos derrotes consecutives. Juguen contra un rival dur que te un molt bon atac. Per aquest motiu la defensa serà molt important, juntament amb la millor arma de les cadets, els contraatacs. Tenen ganes de fer un bon partit a casa, per això s’hauran d’esforçar els 40 minuts i estar concentrades en la defensa i el rebot.\nInfantil A Masculí Vs CB Tarragona A (Dissabte 12:45h, Tarragona):\nEls nostres infantils visiten la pista del CB Tarragona amb l’intenció de sumar la tercera victòria consecutiva. Saben de la importància de sumar victòries i bons partits fora de casa\nTot i els últims referents amb victòria els granollerins aniran amb la intenció de mostrar el seu millor basquet per agafar bones sensacions cap als següents partits.\nEsperem que puguin seguir mostrant el seu nivell i fer-nos gaudir\nInfantil A Femení Vs Femení Maresme Coelmin 3V A (Dissabte 10:30h, CB):\nAquest cap de setmana rebem un dels equips més potents de la categoria, amb unes condicions físiques i tècniques molt bones i on destaquen varies jugadores que van formar part de la Selecció Catalana Infantil que es va proclamar campiona d’Espanya fa poques setmanes. Per part de les nostres jugadores esperem estar més concentrades durant tot el partit, i no cometre les greus errades que s’han vist durant aquestes primeres jornades a nivell A1.\nInfantil B Masculí Vs CB Sant Pere Terrassa A (Diumenge 12:00h, Terrassa):\nVolem seguir a la línea dels 2 partits anteriors, tant defensivament com ofensivament, i aconseguir la victòria per continuar al capdavant de la classificació.\nInfantil 03 Masculí Vs CB Tarragona PRE (Dissabte 10:45h, Tarragona):\nDifícil visita la que tenim a terres tarragonines, on tornem a tenir un rival amb el qual hem perdut i hem guanyat un cop.\nEsperem defensar be al jugador “tot terreny” que tenen i poder corre com tant ens agrada. Partit on podem sumar una boníssima victòria.\nMini A Masculí Vs UB Sant Adrià 1 (Dissabte 12:30h, Sant Adrià del Besòs):\nUn partit en el que els visitants arriben amb un balanç de dues victòries i cap derrota, i haurem de sortir forts per endur-nos la victòria. UBSA ha demostrat ser un equip intens, amb bon ritme i pressionant de manera constant durant tot el partit. Després de les bones sensacions del cap de setmana anterior, ens queda seguir treballant per progressar com equip i demostrar que podem ser constants!\nMini A Femení Vs CB Igualada A (Dissabte 9:00h, CB):\nTercer partit de la fase regular contra un equip que busca la seva primera victòria. Les nostres jugadores estan realitzant una bona setmana amb intensitat ja que es vol seguir amb els bons resultats com en els dos partits anteriors.\nMini B Masculí Vs Lliçà d’Amunt 1 (Diumenge 10:30h, Lliçà d’Amunt):\nEls minis es desplacen a Lliçà amb les piles carregades després d’aconseguir la primera victòria de la temporada. Bona feina entre setmana, a buscar una bona feina diumenge.\nMini B Femení Vs UE Mataró A (Dissabte 10:30h, CB):\nTercer partit de la fase regular de les minis de primer any davant d’un molt bon equip de segon any que no ha estrenat el caseller de derrotes en aquesta fase, igual que les locals. Es preveu un partit complicat de màxima tensió durant els 48 minuts. Esperem que una bona dinàmica de les anteriors setmanes propiciïn la feina que seguim en la línea correcta.\nPre-mini Femení Vs UE Mataró A (Dissabte 9:00h, CB):\nTercer partit de la fase regular,a on ens enfrontem a un dels equips més forts de la lliga. A la 1era fase ja vam jugar i en els dos partits van ser clarament superiors. Nosaltres continuarem amb la nostra línea de treball i intentarem fer el millor partit possible.\nPre-mini B Masculí Vs Mas de Sant Llei – CBVV Blau (Dissabte 9:00h, Vilanova del Vallès):\nUn partit on l’únic que sabem es que es un equip molt semblant al nostre, esperem que els petits tinguin ganes de donar-ho tot, de defensar i córrer. Amb ganes de fer un bon partit i anar fent les coses que treballem als entrenaments.\nEquips que descansen: Infantil’03 Femení i Pre-mini A Masculí\nPrevious story “EU BE ACTIVE”: Diari d’un viatge a Lódz (Polònia )\nNext story Cròniques de la jornada 30/31 de Gener